Ο υπουργός Παιδείας, Έρευνας και Θρησκευμάτων Κώστας Γαβρόγλου και ο Αρχιεπίσκοπος Ιερώνυμος (φωτογραφία αρχείου) ΑΠΕ-ΜΠΕ/ΑΛΕΞΑΝΔΡΟΣ ΒΛΑΧΟΣ

Τα τραγούδια των Νικόλα Άσιμου, Διονύση Σαββόπουλου και Ριάνα φαίνεται πως καταργήθηκαν τελικά από την ύλη του μαθήματος των θρησκευτικών.

Σύμφωνα με όσα ανέφερε στη χθεσινή έκτακτη Σύνοδο της Ιεραρχία ο Μητροπολίτης Ύδρας Εφραίμ, ο οποίος συμμετείχε στην επιτροπή διαλόγου της Εκκλησίας με την Πολιτεία, ζητήθηκε και έγινε δεκτό να καταργηθούν από το εκπαιδευτικό υλικό των θρησκευτικών της Α' Λυκείου οι στίχοι από το τραγούδι της Ριάνα «Umbrella», οι στίχοι του τραγουδιού του Νικόλα Άσιμου «Ο Μπαγάσας» και η «Συννεφούλα» του Διονύση Σαββόπουλου.

Επίσης, αφαιρέθηκε από το εκπαιδευτικό υλικό της Β' Λυκείου μια γελοιογραφία του Economist για τους θρησκευτικούς πολέμους.



Ακόμα, η Εκκλησία ζήτησε στην Ά Γυμνασίου να δηλωθεί με σαφήνεια στους μαθητές ότι η γιόγκα δεν είναι γυμναστική αλλά θρησκευτική πρακτική.

Τέλος, σημειώνεται πως στη χθεσινή έκτακτη συνεδρίαση της Ιεράς Συνόδου της Ιεραρχίας ο Αρχιεπίσκοπος Ιερώνυμος τόνισε στην εισήγησή του, πως το υλικό μαθητείας που θα αποτελέσει τα βιβλία για το σχολικό έτος 2018-2019 «πριν τυπωθεί, θα τεθεί εις την διάθεσιν της Εκκλησίας για την απαιτουμένη δογματική παρακολούθηση».